# Četiri jahača apokalipse

Direrovi jahači apokalipse
**Četiri jahača Apokalipse** su četiri mitske figure i pojavljuju se u Bibliji u šestom poglavlju Otkrivenja Jovanovog. Stihovi opisuju 4 jahača i konja, od kojih svaki predstavlja jedno zlo, i koji će se pojaviti na Zemlji na dan Apokalipse, nagoveštavajući smak sveta.

Četiri jahača predstavljaju neizbežna zla koja se pojavljuju kako ljudi na Zemlji gube humanost i odlike ljudskosti. Oni su prve četiri od ukupno sedam zapečaćenih poruka.

## Prvi jahač

Ko je jahač belog konja? Odgovor takođe pronalazimo u knjizi Otkrivenje. Za njega se kaže da je „Reč Božja“ (Otkrivenje 19:11-13). Titula Reč pripada Isusu Hristu jer se preko njega Bog obraćao drugima (Jovan 1:1, 14). Jahač se još opisuje i kao „Verni i Istiniti“ i kao „Kralj nad kraljevima i Gospodar nad gospodarima“(Otkrivenje 19:11, 16). To pokazuje da je on Kralj koji nikada ne zloupotrebljava svoju moć. Ali sad se javljaju još neka pitanja.

Ko je Isusu dao vlast? (Otkrivenje 6:2). Prorok Danilo je imao viziju koja nam daje odgovor na to pitanje. On je video kako Pradavni, to jest Jehova Bog, \* daje „vlast, čast i kraljevstvo“ nekome ko je kao „sin čovečji“, što je izraz koji se na drugim mestima u Bibliji koristi za Isusa (Danilo 7:13, 14). Dakle, sam Svemoćni Bog je Isusu dao moć i pravo da vlada i da sudi. On jaše na belom konju, pošto bela boja u Bibliji često predstavlja pravednost. Prema tome, rat koji će voditi Božji Sin biće pravedan (Otkrivenje 3:4; 7:9, 13, 14).

Kada su jahači stupili na scenu? Prvi jahač, Isus, počeo je da jaše kad je krunisan (Otkrivenje 6:2). To nije bilo odmah nakon što je uzašao na nebo. Biblija kaže da je morao da čeka neko vreme da bi dobio vlast (Jevrejima 10:12, 13). Isus je svojim učenicima rekao po čemu će prepoznati da se taj period čekanja završio i da je on počeo da vlada na nebu. Objasnio im je da će se situacija u svetu znatno pogoršati kad on bude postavljen za Kralja – biće ratova, gladi i bolesti (Matej 24:3, 7; Luka 21:10, 11). To doba puno nedaća, koje Biblija naziva „poslednjim danima“ počelo je nedugo nakon što je 1914. izbio Prvi svetski rat (2. Timoteju 3:1-5).

Ali zbog čega stanje na zemlji nije postalo bolje, već se pogoršalo kad je 1914. Isus počeo da vlada? Zato što je on tada počeo da vlada na nebu, a ne na zemlji. Tada je izbio rat na nebu i Isus, na kog se u Otkrivenju ukazuje i kao na Mihaila, zbacio je Satanu i demone „na zemlju“ (Otkrivenje 12:7-9, 12). Pošto više ne može da utiče na nebo, već samo na zemlju, Satana sav svoj bes iskaljuje na ljude. Gnevan je i zato što zna da mu je preostalo veoma malo vremena i da Bog neće još dugo dozvoljavati da utiče na zemlju (Matej 6:10). Pogledajmo sada kako preostala tri jahača potvrđuju da živimo u „poslednjim danima“. Za razliku od prvog konjanika, koji predstavlja jednu osobu, naredna tri jahača predstavljaju nevolje koje su zahvatile ceo svet.

## Drugi jahač

Drugi jahač dolazi na **riđem** konju i predstavlja rat ili pokolj. Crvena boja simbolizuje krv koja se proliva u ratovima. Dobija snagu da uništi mir na zemlji, nastavi rat koji je započeo prvi jahač, i natera da se ljudi ubijaju međusobno. U ruci drži mač kao simbol rata. Njegovo metaforičko značenje su ratne strahote.

## Treći jahač

Treći jahač jaše **vranog** (crnog) konja i dolazi kao posledica rata i razaranja drugog jahača. On će doneti već pokorenom svetu glad i bolest. U ruci drži vagu kao znak hrane koju mereći oduzima i uništava. Jaše govoreći: "meru pšenice za groš, tri mere ječma za groš, a ulja i vina neće ni biti".

## Četvrti jahač

Četvrti jahač "Smrt" (jedini imenovan jahač) dolazi na **bledunjavom zelenom** konju. Zelena boja je znak teško bolesnih i nedavno umrlih ljudi, a bleda nijansa označava truljenje. Prati ga bog starih Grka - Had, koji simbolizuje pakao. Njemu je data moć svih prethodnih jahača, te ubija ratom, glađu, bolešću i divljim zverima.